Ungmennafélag Reykdæla í Borgarfirði heldur í ár upp á aldarafmæli sitt en félagið var stofnað í Deildartungu á sumardaginn fyrsta , 23. apríl 1908 . Félagar í Ungmennafélagi Reykdæla hyggjast fagna þessum tímamótum með ýmsum hætti á afmælisárinu . Nú þegar er búið að setja upp leikrit Jónasar Árnasonar , Þið munið hann Jörund . Leikritið var frumsýnt í Logalandi í mars sl. og fékk góðar viðtökur . Þá hefur einnig verið gefið út afmælisrit félagsins , Ungmennafélag Reykdæla - Í hundrað ár . Þar er á léttan hátt farið yfir sögu og starf félagsins í áranna rás . Fljótlega eftir að félaginu var komið á fót var farið að huga að fundarstað fyrir félagið og á útmánuðum 1909 var ráðist í byggingu félagsheimilisins Logalands . Fyrsti fundur í húsinu var haldinn 18. júlí það sama ár . Þetta mun vera fyrsta húsið sem ungmennafélag reisti . Nú í ár er verið að leggja lokahönd á fjórðu viðbyggingu Logalands og stefnt er að því að taka sal á efri hæð formlega í notkun á þjóðhátíðardaginn , 17. júní . Þann dag munu félagar í Ungmennafélagi Reykdæla blása til veglegrar afmælisveislu sem betur verður kynnt þegar nær dregur .